**Durerii... ce-a rămas**

*Geocosynus*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

DURERII... CE-A RĂMAS

lui Ion N. Oprea

Ce ai cu mine, Doamne,

de mă lovești mereu,

doar în genunchi cu Tine,

sunt iar, și iar, doar eu?

Mă-nchin în taină mare,

știu că m-asculți ades,

de ce mă tot lovești,

durerea să-mi dea ghes?

Mi-ai secerat iubita,

tristețea să mă-nvingă,

acum îmi iei copiii,

ca inima să-mi plângă!

Nici lacrimi ochii mei

nu au îndeajuns,

mă-ntreb cu-ngrijorare,

ce-am fost și ce am ajuns?

Din fericirea-mi plină

de flori și de iubire,

rămas-am doar cu spini,

regrete și amăgire,

Rămas-am doar un duh,

în oase și în carne,

să mă tot lupt în van

cu ale vieții cazne,

Rămas-am trist și gol,

în suflet cu jar mare,

măcar de s-ar sfârși,

să-mi sune de plecare...

Să nu mai văd nimic,

flacăra să-mi dispară,

să nu mai fiu pe plac,

durerii de ocară,

Să nu mai văd și cerul,

ce pentru mine-i sânge,

să văd a Ta lumină

pe umăr că îmi plânge,

Să nu mă mai dai sorții,

batjocură să-i fiu,

să nu mai am apus,

nici răsărit să știu!

Să nu-mi îngrop urmașii,

strămoș - eu să le fiu,

și lasă-mi, Doamne, dorul,

să-mi fie chinul viu!

La ceas de înnoptare,

închide ochii mei,

să nu mai văd amarul,

plânsul captiv în ei,

Să nu mai știu culoarea

cea neagră și haină,

pe care-n multul timp,

am strâns-o la inimă,

Să nu mai curgă-n valuri

lacrime mai amare,

să nu mai ascult valsul

de jale din fanfare,

Să nu mai pot aduce

pe lespezi ghiocei,

te rog, Tu Bun fii, Doamne,

vamă... ți-s anii mei!

Nu am strigat la Tine,

nu te acuz nicicum,

dar ai milă de mine

în ceasul de acum!

Să-mi dai putere, Doamne,

să-mi strig copiii toți,

care-s acum la Tine,

bătând la sfinte porți!

Tu le deschide, Doamne,

și ia-i în grija Ta,

și-n Raiul Tău frumos,

Tu îi prefă în stea

Și-arată-mi-i și mie

în fiecare seară,

să mă înalț la ei,

în visul meu de ceară,

Aprinde-i sus, pe cer,

Luceferi între stele,

coboare-n fapt de seară,

în gândurile mele!

Îți mulțumesc, Slăvite,

și iartă al meu glas,

că ai făcut Lumină,

Durerii... ce-a rămas!

GHEORGHE A. STROIA

Slobozia de Urechești, Bacău - 7 al lui Răpciune, 2019